钦定古今图书集成/历象汇编/庶征典/第160卷 > 《管窥辑要》 > 《西王母献白玉琯赋》高郢
## 钦定古今图书集成/历象汇编/庶征典/第160卷 > 《管窥辑要》 > 《西王母献白玉琯赋》高郢

君有德兮，必体道以传芳；物有灵兮，必顺时以呈祥。
君感物而德著，物应君以名彰。于皇有虞，道光先圣。
既受终于纳麓，乃禋宗而齐政。光被人神，泽周遐敻。
故得灵祥效祉，西母来朝。霓裳璀璨，羽服飘飖。驾鸾
鹤兮御松乔，陵碧落兮戾丹霄。宴瑶池于旭日，宾魏
阙而崇朝。其始至也，天地氤氲，彤庭赫其奕奕；其既
觌也。阶墀皓素琯烂其昭昭。已而森列夔龙，张皇
金石，仙侣齿于臣位，灵物陈其宾席。真质贞明，神光
激射，可使青琐失翠，丹墀罢赤，舞兽见而回眸，仪凤
观而委翮。信希代之名宝，旌有虞之光格。若乃虚心
守白，圆质怀贞，功高律吕，用等权衡，价夺昆山之价，
声如嶰谷之声。则赵之璧，楚之珩，杯遇殷而入用，玦
因魏而来呈，虽见称于中古，固难可而与京。是知琯
之为物，信其直而不屈；琯之既神，乃历代而可珍。始
与时而沿革，竟随物而沉沦。否不可终，得之于道。既
逢奚景之赏，宁从卞和之抱。人亦如斯，坚贞美好。愿
同和而见用，以窥天而不宝。